แนวโน้มดัชนีหุ้นเช้าบวก
นักวิเคราะห์ฯคาดตลาดหุ้นไทยเช้านี้ปรับตัวในแดนบวกต่อเนื่องจากแรงหนุนทั้งปัจจัยต่างประเทศ-ในประเทศ คาดมีโอกาสเห็นนิวไฮ 944-948 จุด
22 ก.ย. 2553

นักวิเคราะห์ฯคาดตลาดหุ้นไทยเช้านี้ปรับตัวในแดนบวกต่อเนื่องจากแรงหนุนทั้งปัจจัยต่างประเทศ-ในประเทศ คาดมีโอกาสเห็นนิวไฮ 944-948 จุด 
นายวิจิตร ถิรวรรณรัตน์ นักวิเคราะห์อาวุโส บล.พัฒนสิน กล่าวว่า ตลาดหุ้นไทยในช่วงเช้ามีโอกาสปรับตัวเพิ่มขึ้นต่อเนื่องจากเมื่อวาน และมีโอกาสปรับขึ้นไปทำนิวไฮที่ 944-948 จุด และหลังจากนั้นอาจจะเห็นการปรับตัวลงลงเล็กน้อยในช่วงสั้นที่เกิดจากขายทำกำไร และก็จะดีดกลับมาเหมือนเดิม 
แรงหนุนหลักวันนี้มาจากปัจจัยในประเทศ หลังจาก ครม.เร่งรัดการเบิกจ่ายงบในปี 54 , การขึ้นเงินเดือนข้าราชการ และการเร่งให้ร่างกฎหมาย กสทช.เป็นวาระเร่งด่วนในการพิจารณาของสภาฯ ส่งผลดีต่อหุ้นในกลุ่มรับเหมาและก่อสร้างมากที่สุด รวมทั้งจะมีการเลือกลงทุนรายตัวจากข่าวดี เช่น PTT และ BANPU รวมทั้งกลุ่มอสังหาริมทรัพย์ นอกจากนั้น อาจมีแรงซื้อหุ้นกลุ่มสื่อสารเข้ามา ซึ่งเป็นการเก็งกำไรเรื่อง 3G
ขณะที่ตลาดต่างประเทศยังส่งผลบวกต่อตลาดหุ้นไทยด้วย จากดัชนีดาวโจนส์ปรับขึ้น และการประชุมเฟดเมื่อคืนนี้คงอัตราดอกเบี้ย และมีทีท่าว่าในอนาคตจะเห็นการอัดฉีดเงินที่เพิ่มขึ้นเป็น 2.2 ล้านล้านเหรียญสหรัฐ จาก 1.7 ล้านล้านเหรียญสหรัฐ เพื่อกระตุ้นเศรษฐกิจ คาดจะเห็นในเดือนพ.ย ถือว่าส่งผลต่อ sentiment ในเชิงบวก 
พร้อมให้แนวรับที่ 930 จุด และแนวต้านที่ 944-988 จุด  
นายเทิดศักดิ์ ทวีธีระธรรม ผู้อำนวยการฝ่ายวิเคราะห์หลักทรัพย์ บล.เอเซีย พลัส กล่าวว่า ตลาดหุ้นไทยเช้านี้คาดว่าคงดีดตัวขึ้นต่อ เพราะดูจาก sentiment เมื่อวานนี้ต่างชาติซื้อสุทธิค่อนข้างมากคงเป็นตัวหนุนหลักในวันนี้ แต่อาจจะมีปัจจัยลบจากราคาน้ำมันที่ปรับตัวลงมาที่ 73.52 ดอลลาร์/บาร์เรลเป็นตัวฉุดตลาดได้ แต่ทั้งนี้เชื่อว่าโมเมนตั้มในประเทศะเป็นขับเคลื่อนหลัก แต่ก็คงไม่สามารถทะลุผ่าน High เดิมที่ 944 จุดได้
ส่วนตลาดหุ้นอื่นในภูมิภาคเอเชียวันนี้แกว่งตัวในแดนลบเป็นส่วนใหญ่ ซึ่งมองว่าคงเป็นการปรับฐาน และการที่เฟดประกาศคงอัตราดอกเบี้ยระยะสั้นไว้ที่ 0-0.25% เมื่อคืนนี้ ถือว่าเป็นเรื่องที่ตลาดคาดการณ์ไว้อยู่แล้วคงไม่ได้มีผลมาก โดยแนะนำเทรดดิ่งในหุ้นในกลุ่มรับเหมาก่อสร้าง และอสังหาริมทรัพย์เป็นหลัก พร้อมให้แนวรับ 920,925 จุด แนวต้าน 944 จุด